KIRJALLINEN KYSYMYS E-2244/02 esittäjä(t): Phillip Whitehead (PSE) komissiolle. Eläinten hyvinvointi karjamarkkinoilla.



Virallinen lehti nro 028 E , 06/02/2003 s. 0192 - 0193



KIRJALLINEN KYSYMYS E-2244/02 esittäjä(t): Phillip Whitehead (PSE) komissiolle (23. heinäkuuta 2002) Aihe: Eläinten hyvinvointi karjamarkkinoilla Eläinten hyvinvointia ajavat järjestöt väittävät, että eläimiä käsitellään julmalla tavalla Belgian karjamarkkinoilla. Kun otetaan lisäksi huomioon markkinoiden rooli eläintautien levittäjänä, olisiko komission mielestä tarpeen laatia markkinoita (eläinten suojelua) koskeva direktiivi perusnormien käyttöön ottamiseksi Euroopan karjamarkkinoilla? Voiko komissio tutkia eläinmarkkinoiden olosuhteita EU:ssa ja niitä sääteleviä asetuksia arvioidakseen tarvitaanko tällaisia tai muita asianmukaisia toimia? Jos ei tarvita, aikooko komissio laajentaa elävien eläinten kuljetuksia koskevan direktiivin soveltamisalaa karjamarkkinoihin, kun otetaan huomioon eläinten terveyttä ja hyvinvointia käsittelevän tiedekomitean maaliskuussa 2002 laatimassa raportissa esitetty kanta, jonka mukaan karjakuljetusten käyttö olisi vähennettävä minimiin? David Byrnen komission puolesta antamayhteinen vastauskirjallisiin kysymyksiin E-2161/02, P-2207/02 ja E-2244/02 (23. syyskuuta 2002) Yhteisön toimivalta on suppea eläinten huonoa kohtelua ja eläimiin kohdistuvaa julmuutta koskevien sääntöjen laatimisen osalta. Yhteisöllä ei ole yleisiä valtuuksia antaa eläinten hyvinvointia koskevia säännöksiä, mutta se voi antaa asiaa koskevia säännöksiä jos jäsenvaltioiden keskenään erilaiset eläinten hyvinvointia koskevat säännöt uhkaavat vääristää kilpailua sisämarkkinoilla tai tietyillä aloilla (esimerkiksi maatalousalalla), joilla sillä on laajemmat lainsäädäntövaltuudet. Komissio on näissä puitteissa valmis käyttämään toimivaltaansa lopettaakseen eläinten hyvinvointiin liittyvien tuomittavien toimintatapojen soveltamisen. Arvoisan parlamentin jäsenen mainitsemassa tapauksessa on Euroopan yhteisön perustamissopimuksen 226 artiklan mukaisesti aloitettu jäsenyysvelvoitteiden noudattamatta jättämistä koskevan menettely Belgian viranomaisia vastaan, koska Belgia ei ole tyydyttävällä tavalla pannut täytäntöön eläinten hyvinvointia koskevaa yhteisön lainsäädäntöä. Komission elintarvike- ja eläinlääkintätoimiston viranomaiset ovat osana tätä prosessia tehneet Belgiaan lukuisia tarkastuskäyntejä, joiden aiheena on ollut eläinten suojelua maatiloilla, kuljetuksen aikana ja teurastamoissa koskevan yhteisön lainsäädännön täytäntöönpano. Tarkastuksia tehtiin myös karjamarkkinoilla. Tarkastuskäyntien tulokset ja niiden perusteella laaditut suositukset on julkaistu Internetissä(1). Viime vuosien kokemukset ovat osoittaneet, että eläinten hyvinvointia karjamarkkinoilla on syytä parantaa. Komissio valmistelee ehdotusta, joka koskee eläinten hyvinvointia kuljetuksen aikana, ja eläinten hyvinvointi karjamarkkinoilla sisältyy tähän ehdotukseen. Lainsäädännön avulla on tarkoitus varmistaa, että jäsenvaltiot toteuttavat tarvittavat toimenpiteet taatakseen sen, että eläinten hyvinvointiin liittyvät seikat otetaan huomioon karjamarkkinoita järjestettäessä. Komissio ei kuitenkaan voi vastata tämänkaltaisten toimenpiteiden valvonnasta, vaan tämä tehtävä kuuluu jäsenvaltioille niin toissijaisuusperiaatteen kuin komission rajallisten voimavarojenkin vuoksi. (1) http://europa.eu.int/comm/food/fs/inspections/index_fi.html.